Judecătorii Înaltei Curţi de Casaţie şi Justiţie l-au găsit vinovat pe deputatul Kerekes Karoly, în dosarul în care procurorii l-au acuzat de conflict de interese, şi l-au condamnat la doi ani de închisoare cu suspendare.

Decizia nu este definitivă şi poate fi contestată la Completul de cinci judecători al instanţei supreme.

Deputatul UDMR Kerekes Karoly a fost trimis în judecată în ianuarie. Procurorii Parchetului Înaltei Curţi de Casaţie şi Justiţie arătau, în rechizitoriu, că în perioada 3 octombrie 2006 - 18 mai 2009, deputatul Kerekes Karoly a propus angajarea, la biroul lui parlamentar, a fiului său, a avizat cele două contracte individuale de muncă încheiate cu acesta şi a încheiat trei contracte civile de prestări servicii cu soţia sa şi cu fiul său.

Soţia şi fiul lui Kerekes Karoly ar fi realizat, în baza acestor contracte, un folos material în cuantum total de 56.663 de lei, sume plătite din bugetul Camerei Deputaţilor, au precizat procurorii, în actul de sesizare a instanţei.

În septembrie 2011, Agenţia Naţională de Integritate a sesizat Parchetul instanţei supreme în cazul deputatul Károly Kerekes, arătând că a propus angajarea şi a avizat contractul individual de muncă privind angajarea fiului său, Szilard Kerekes, în perioada 2006 - 2010, şi a soţiei sale, Ildiko Susana Kerekes, în perioada 2004 - 2009, în cadrul Biroului Parlamentar deţinut în Circumscripţia electorală nr. 28 Mureş.

ANI preciza atunci că beneficiul obţinut în perioada 2004 - 2010 de soţia şi fiul lui Kerekes Karoly ar fi fost de 99.083 de lei (aproximativ 23.000 de euro).